Miks toetas Eesti Kosovo iseseisvust, kuigi läbirääkimised Serbiaga Kosovo üle ei andnud tulemusi, aga Palestiina iseseisvust ei toeta, sest Iisrael on vastu. Miks niimoodi?

Kõigepealt on see küsimus natuke lihtsustatud. Nende kahe asja ühte patta panemine ei ole õige. Kui me vaatame seda, mis Kosovos toimus, siis seal ikkagi viidi kõigepealt sisuliselt läbi tollase keskvalitsuse ehk Milosevici režiimi poolt genotsiid Kosovo rahva vastu. Selle tulemusel võttis ÜRO Kosovos juhtimise kümneks aastaks üle ehk Kosovo oli maailmas ainuke piirkond, mis oli ÜRO otsejuhtimise all. Oli selge, et selline olukord ei saa kesta lõpmatuseni. Siis mäletatavasti määrati Martti Ahtisaari ÜRO poolt selleks lahenduse otsijaks. Ahtisaari pakkus välja oma lahendused, aga Serbia lükkas kõik need lahendused tagasi. Siis sisuliselt ei jäänudki midagi muud üle, kui Kosovo kuulutas välja iseseisvuse ja seda on tänaseks paljud riigid tunnustanud. Selle konkreetse juhtumi taust oli selle riigi keskvalitsuse genotsiid ja sellele järgnenud kümneaastane periood, kui Kosovot juhtis ja elu korraldas ÜRO. Kui me vaatame Palestiinat, siis seal pole see olukord selline, Palestiina puhul on küll ka igasugu ajaloolisi keerukusi, aga riigi keskvalitsuse genotsiidi selle rahva vastu, nagu oli Kosovos, ei ole olnud. ÜRO Palestiinas asju ei korralda, selles osas on väga olulised erinevused tollasel Kosovo ja praegusel Palestiina situatsioonil. See on ka põhjus, miks paljud riigid on erinevalt käitunud. Aga nad ongi erinevalt käitunud Kosovo ja Palestiina puhul, sest olud iseenesest ongi erinevad.

Kuidas te kirjeldaksite palestiina inimeste eluolu Iisraeli võimu all?

Eks seal on terve rida probleeme, nagu me kõik teame. Aga seal on ka teine pool, mis on seotud Iisraeli kui riigi julgeolekuga. Kui me vaatame Gaza sektorit ja seal toimunut ja toimuvat, kus seda piirkonda kontrollib organisatsioon nimega Hamas, kelle üks eesmärke on jätkuvalt Iisraeli riigi ärakaotamine, kust Iisraeli suunas saadetakse teele rakette jne, siis selles probleemistikus on üks komponente julgeolek. Paraku sellele pole Hamasi juhtimise all olev Gaza kuidagi kaasa aidanud. Sellel probleemil on kaks poolt.